SET พรุ่งนี้ทรงตัว ยังไม่พ้นช่วงผันผวน
บล.ฟิลลิป มองแนวโน้มการลงทุนในวันพรุ่งนี้ (27 ส.ค.) ระยะสั้นทิศทางตลาดน่าจะเริ่มแกว่งตัวในกรอบแคบมากขึ้น พร้อมให้แนวรับ 1,320 จุด แนวต้าน 1,340 จุด
26 ส.ค. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (26 ส.ค.) มีความผันผวนอยู่มาก วอลุ่มดูบางตาลงไป โดยช่วงท้ายก่อนปิดตลาดนักลงทุนมีการขายทำกำไรออกมา จากความกังวลต่อมาตรการจีนที่อาจจะยังมีช่องว่างของการปรับตัวอยู่ โดยมองว่าตลาดน่าจะมีความผันผวนต่อไปจากเรื่องของตัวเลขเศรษฐกิจจีนและมาตรการของจีน
ทั้งนี้ ให้จับตาดูปัจจัยภาคนอกเป็นหลัก โดยเฉพาะจีน ส่วนปัจจัยในประเทศให้รอดูมาตรการกระตุ้นเศรษฐกิจของคณะรัฐมนตรี (ครม.) ชุดใหม่ ในสัปดาห์หน้า แนวโน้มการลงทุนในวันพรุ่งนี้ (27 ส.ค.) ระยะสั้นทิศทางตลาดน่าจะเริ่มแกว่งตัวในกรอบแคบมากขึ้น พร้อมให้แนวรับ 1,320 จุด แนวต้าน 1,340 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 249.00 บาท ลดลง 3.00 บาท
KTB ปิดที่ 18.10 บาท เพิ่มขึ้น 0.20 บาท
KBANK ปิดที่ 172.50 บาท เพิ่มขึ้น 5.00 บาท
SCB ปิดที่ 136.50 บาท เพิ่มขึ้น 0.50 บาท
JAS ปิดที่ 5.05 บาท ลดลง 0.05 บาท
 
ที่มา: สำนักข่าวอินโฟเควสท์